**Oznam pre rodičov o možnosti poskytnutia štipendia pre žiakov školy**

O štipendium môže požiadať žiak denného štúdia strednej školy, vrátane osemročného gymnázia, ak:

1. žije v rodine, ktorej sa poskytuje pomoc v hmotnej núdzi

2. jedna dvanástina celkového príjmu rodiny v predchádzajúcom kalendárnom roku nepresiahla

 hranicu životného minima, aktuálneho v čase podania žiadosti

     Štipendium nedostane žiak, ktorý je podmienečne vylúčený zo školy alebo v predchádzajúcom polroku školského vyučovania dosiahol priemerný prospech horší ako 3,5. Riaditeľka školy svojím rozhodnutím môže štipendium pozastaviť aj žiakom, ktorí sa dopustili výnimočne hrubého porušovania školského poriadku alebo majú výrazne zlý prospech a dochádzku.

     Žiadosť o štipendium môže podať žiak do 25.9. alebo kedykoľvek v priebehu školského roka a štátna podpora mu bude priznaná od 1. dňa mesiaca, kedy o ňu požiadal.

Nevyhnutnou prílohou je potvrdenie z Úradu práce, sociálnych vecí a rodiny, že rodina poberá dávku v hmotnej núdzi alebo doklady o výške príjmu za predchádzajúci kalendárny rok spolu s dokladom o počte spoločne posudzovaných osôb. Môže ísť o originály alebo riaditeľkou školy overené kópie.
Na základe polročného vysvedčenia sa výška a oprávnenosť poberania štipendia nanovo prehodnocuje a žiadateľ musí znovu predložiť potvrdenie, že rodina poberá dávky v hmotnej núdzi alebo dokladovať príjem za ukončený kalendárny rok.

Tlačivo Žiadosť o poskytnutie štipendia si môžu žiaci vyzdvihnúť na sekretariáte školy.

***Štipendiá v školskom roku 2018/2019***

Poskytovanie stredoškolských štipendií sa realizuje podľa zákona č. 245/2008 Z.z. o výchove a vzdelávaní (školského zákona), podľa§ 149 Štipendium.

**Výška štipendia**

Výška štipendia závisí od priemerného prospechu v predchádzajúcom polroku školského vyučovania a od výšky životného minima nezaopatreného dieťaťa, teda v školskom roku 2017/2018 je:

a) 46,81 € pri priemernom prospechu žiaka do 2,0 vrátane, vo výške 50% výšky životného minima,
b) 32,77  € pri priemernom prospechu žiaka horšom ako 2,0 do 2,5 vrátane, vo výške 35% výšky životného minima,
c) 23,41 € pri priemernom prospechu žiaka horšom ako 2,5 do 3,5 vrátane, vo výške 25% výšky životného minima.

Sumy životného minima sa podľa §5 zákona č. 601/2003 Z. z. o životnom minime v znení neskorších predpisov, upravujú vždy k 1. júlu bežného kalendárneho roku.
V školskom roku 2018/2019 sumy životného minima majú nasledovné hodnoty:
205,07 € v prípade ak ide o jednu plnoletú fyzickú osobu,
143,06 € v prípade ak ide o ďalšiu plnoletú spoločne posudzovanú osobu,
93,61 € ak ide o zaopatrené neplnoleté dieťa alebo o nezaopatrené dieťa.

Štipendium možno poskytnúť žiakovi, ktorý je žiakom denného štúdia , ak sa spoločne posudzuje s osobami,

a) ktorým sa poskytuje dávka v hmotnej núdzi a príspevky k dávke v hmotnej núdzi (prílohou k žiadosti o štipendium je aktuálny doklad z úradu práce sociálnych vecí a rodiny),
b) u ktorých jedna dvanástina príjmu za kalendárny rok predchádzajúci kalendárnemu roku, v ktorom sa žiada o štipendium, je najviac vo výške životného minima.

Štipendium sa poskytuje v období  školského vyučovania - §149 ods. (2) . Obdobie vyučovania upravuje vyhláška MŠ SR č 231/2009. V posledných ročníkoch stredných škôl môže posledný vyučovací deň byť už v máji a je pre žiakov danej triedy rovnaký bez ohľadu na to, či záverečnú skúšku alebo maturitnú skúšku absolvovali, alebo na skúške neuspeli.

**Žiadosť o poskytnutie štipendia**

***Tlačivo žiadosti si môžete stiahnuť nižšie.***

**Potrebné doklady k poberaniu sociálneho štipendia**

Sociálne štipendium možno priznať dvoma spôsobmi, a to podľa toho, či sa rodina nachádza v  hmotnej núdzi alebo podľa životného minima.

**A) Hmotná núdza**

* potvrdenie z ÚPSVaR o poberaní dávky v hmotnej núdzi,
* vysvedčenie za posledný polrok

**B) Životné minimum** - doložiť všetky doklady o príjme za rok **2017:**

* príjem (otca, matky) od zamestnávateľa, uviesť čistý príjem a daňový bonus,
* doklad z ÚPSVaR o vedení v evidencii uchádzačov o zamestnanie (otec, matka) - ak boli rodičia v priebehu roka nezamestnaní,
* doklad z ÚPSVaR o poberaní prídavkov na deti,
* doklad z ÚPSVaR o poberaní rodičovského príspevku,
* doklad zo soc. poisťovne o poberaní dávky v nezamestnanosti (otec, matka) - ak boli rodičia v priebehu roka nezamestnaní,
* doklad zo soc. poisťovne o poberaní nemocenskej dávky (otec, matka),
* doklad zo soc. poisťovne o poberaní vdovského a sirotského dôchodku,
* rozhodnutia súdu (napr. výživné, zverenie dieťaťa do starostlivosti a pod.),
* dávka a príspevky v hmotnej núdzi,
* dávky pestúnskej starostlivosti (odmena pestúna, príspevok na úhradu potrieb dieťaťa),
* vysvedčenie za posledný polrok.

O štipendium je možné požiadať aj v priebehu školského roka **s potrebnými dokladmi a s aktuálnym dátumom na dokladoch, v ktorom mesiaci sa o štipendium žiada**. Štipendium sa priznáva od prvého dňa v mesiaci, v ktorom žiak o štipendium požiadal a splnil podmienky pre priznanie štipendia. Riaditeľ školy **nemôže** priznať štipendium žiakovi, ktorého priemerný prospech v predchádzajúcom polroku školského roka **bol horší ako 3,5.**